Frank Aaen (EL), 2008-04-23:
Jeg kan starte med at sige tak til SF og i nogen grad til Det Radikale Venstre - jeg ser frem til udvalgsarbejdet - og også til Socialdemokratiet, som dog har taget lidt fat i, at man om ikke andet så i hvert fald skal informere om den politik, man har.
Selv Dansk Folkeparti var lidt på banen ved at snakke om de statsejede pensionskasser
Lad os prøve at se, hvor langt vi kan nå.
Jeg vil bare sige, at forslaget, som det ligger, går ud på - og det burde være indlysende, synes jeg - at alle pensionskasser, private og fællesejede, skal have konkrete etiske retningslinjer, som man kan læse og se.
Det tror jeg alle går ind for.
Der skal være en demokratisk proces - og det har der været lidt mere debat om - i kasserne i udformningen af de etiske retningslinjer.
Det er der i nogle, og i andre er det af lovgivningsmæssige årsager helt udelukket at have en demokratisk indflydelse på investeringspolitikken.
Der skal være nogle linjer i det, der hedder respekt for menneskerettigheder.
Det burde vi ikke kunne blive uenige om.
At der skal være hensyn til miljøet, burde vi heller ikke kunne blive uenige om.
Når vi snakker om andre ting, kan der selvfølgelig være en diskussion om, hvor detaljeret man skal være.
Vi havde jo debatten om ATP's investeringer i Total i Burma, hvor man investerer i Total, som har olieinteresser mange steder i verden.
Skal man her sige: Nej, så længe I bliver ved med også at gøre det i Burma, må I trække jer ud.
De endte med at trække sig ud, og jeg synes, det var godt.
Men selvfølgelig er der den slags dilemmaer, som man ikke bare kan løse, og der er heller ikke noget forslag om, at vi lovgivningsmæssigt skal løse alle dilemmaer på det etiske område.
Så skal det endelig være sådan, at en pensionskasse skal være åben om, hvordan den efterlever de regler, den har vedtaget, og som den har sagt at den vil følge.
Det er i virkeligheden såre enkelt.
Det handler bare om mere demokrati, og man skulle tro, at enhver borgerlig liberalist i det her samfund bare jublede over og sagde ja til, at mennesker har indflydelse på deres egne penge, og hvordan de bliver brugt og investeret.
Så er det venstrefløjen, der skal komme at sige, at sådan skal det være, og så er det højrefløjen, der siger: Nej, puha, det er da for galt, det kan vi ikke gå med til.
Det er 2.000 mia. kr., vi taler om.
Det er for en meget stor dels vedkommende penge, der er sparet op med skattefordel.
Selvfølgelig skal vi gøre det.
Stem med fødderne, bliver der sagt.
Der er man tvunget med på den ene eller den anden måde.
Skal de mennesker ikke have indflydelse?
Selvfølgelig skal de det.
Der bliver sagt: CSR, fremskridt, at man skal lave aftaler om sociale forhold, og at der skal være en etisk ansvarlighed.
Men det er frivilligt.
Skal det ikke have konsekvenser?
Det skal i hvert fald være noget, som medlemmerne har indflydelse på.
I debatten siger, så vidt jeg kan høre, alle partier, at der skal være mere etik i investeringer, og at man skal have mulighed for at præge de etiske retningslinjer, som en pensionskasse kører efter.
Nogle mener så, at det skal ske på markedsvilkår, og andre siger - det gør jeg selv - at det skal ske, ved at man har nogle demokratiske spilleregler.
Men alligevel går vi jo et eller andet sted i den rigtige retning, og derfor vil vi i udvalgsarbejdet selvfølgelig prøve at se, om ikke vi kan få lavet en beretning, som understreger muligheden for at se på, hvilke etiske retningslinjer der skal være - det skal ikke være i detaljen, men det skal bare være der - og at vi også får nogle demokratiske retningslinjer for, hvordan de regler skal efterleves, og hvordan medlemmerne skal kunne påvirke udformningen af reglerne.
Det vil vi da selvfølgelig prøve.
Vi fik jo for snart et år siden i Det Politisk-Økonomiske Udvalg afgivet en beretning vedrørende indkøb i den offentlige sektor, sådan at indkøb selvfølgelig også skulle være præget af etiske retningslinjer.
Og vi fik vedtaget, at regeringen den 1. oktober sidste år skulle præsentere Folketinget for en redegørelse for, efter hvilke retningslinjer der købes ind og investeres fra det offentliges side.
Har vi set den?
Et enstemmigt Folketing vedtog, at pr. 1. oktober skulle regeringen sørge for, at vi fik en sådan redegørelse.
Det skal ikke få os til at lade være med at prøve at få en beretning mere på området, for det tror jeg trods alt er bedre end ingenting.
Men jeg vil godt have et svar fra ministeren på, om vi ikke kan regne med, at når et enigt Folketing har vedtaget, at regeringen skal komme med en redegørelse for, hvordan man køber ind på en måde, der er etisk forsvarlig, og hvordan staten investerer, så det er etisk forsvarligt, så ser vi meget snart den redegørelse i Folketinget.
Jeg kan se, at der bliver svaret ja, men kunne vi ikke få en dato på?
Jeg mener: Den 1. oktober er længe siden.
Kunne vi ikke få et lidt mere præcist svar fra ministeren?